11. รายการระหว่างกัน

11.1 ลักษณะของรายการระหว่างกัน

บริษัทฯ มีนโยบายที่จะปฏิบัติตามกฎหมายที่เกี่ยวข้อง ในการดูแลมิให้มีรายการระหว่างกัน
อย่างไรก็ตามในกรณีรายการเกี่ยวโยงที่อาจเกิดขึ้นในอนาคต
บริษัทจะดำเนินการตามขั้นตอนที่กำหนด
โดยตลาดหลักทรัพย์และหรือสำนักงานคณะกรรมการกำกับหลักทรัพย์และตลาดหลักทรัพย์
รวมทั้งจะนำเสนอต่อคณะกรรมการตรวจสอบเพื่อพิจารณาให้ความเห็นก่อนดำเนินการ

บริษัทฯ มีรายการระหว่างบุคคลและกิจการที่เกี่ยวข้องกัน ซึ่งเกี่ยวข้องกันโดยการถือหุ้น
หรือการมีผู้ถือหุ้นและ/หรือกรรมการบางส่วนร่วมกัน
รายการดังกล่าวเป็นไปตามเงื่อนไขที่เป็นปกติธุรกิจและเป็นไปตามราคาตลาด
โดยได้เปิดเผยรายการ สรุปอยู่ในหมายเหตุประกอบงบการเงิน ข้อ 12

ในระหว่างปี บริษัทฯ มีการทำรายการเกี่ยวโยงกัน
โดยได้เปิดเผยรายการต่อตลาดหลักทรัพย์ตามหลักเกณฑ์ไปแล้ว มีรายการดังนี้

1.  การขายเงินลงทุนในบริษัท นวสากล จำกัด (บริษัทย่อย) ที่บริษัทฯถือหุ้นอยู่ร้อยละ 99.49
    ให้แก่บริษัท สาธรนครทาวเวอร์ จำกัด ทั้งจำนวน ตามมูลค่าตามบัญชีสุทธิ
    โดยได้ตีมูลค่าเงินลงทุนในหลักทรัพย์ที่บริษัท นวสากล จำกัด ถืออยู่ตามราคาตลาด
    รายการดังกล่าวเป็นรายการเกี่ยวโยง เนื่องจากญาติสนิทของกรรมการบริษัทฯ
    เป็นกรรมการและผู้ถือหุ้นในบริษัท สาธรนครทาวเวอร์ จำกัด
    การคำนวณขนาดของรายการตามเกณฑ์มูลค่าสินทรัพย์ที่มีตัวตนสุทธิ ของงบการเงินรวมบริษัท
    สิ้นสุด ณ 31 มีนาคม 2550 เท่า กับร้อยละ 1.56 มีขนาดรายการของความเกี่ยวโยง
    เกินกว่าร้อยละ 0.03 แต่ต่ำ กว่าร้อยละ 3.00

2.  การรับโอนความรับผิดในการชดใช้ค่าสินไหม ทดแทนตามกรมธรรม์ของ บริษัท
    ไทยสมุทรประกันภัย จำกัด ซึ่งสิ้นอายุคุ้มครองแล้ว
    โดยผู้เอาประกันและ/หรือคู่กรณีได้เรียกร้องค่าสินไหมทดแทนแล้ว แต่ยังอยู่ในระหว่าง
    ตกลงค่าสินไหมทดแทน รวมถึงรับการจัดการในส่วนการเอาประกันภัยต่อ ซึ่งไทยสมุทร
    ได้ประกันภัยต่อกับบริษัทประกันภัยอื่น
    โดยบริษัทจะได้รับชำระเงินสำหรับการรับโอนความรับผิดในการชดใช้ค่าสินไหมทดแทน
    และการจัดการในส่วนการเอาประกันภัยต่อ รวมถึงค่าใช้จ่ายในการจัดการ จาก บริษัท
    ไทยสมุทรประกันภัย จำกัด รายการดังกล่าวเป็นรายการเกี่ยวโยง เนื่องจาก
    มีกรรมการร่วมกัน และบริษัท ไทยสมุทรประกันภัย จำกัด เป็นผู้ถือหุ้นบริษัทฯอยู่ร้อย ละ 6.84
    ของทุนชำระแล้ว การคำนวณขนาดของรายการ ตามเกณฑ์มูลค่าสินทรัพย์ที่มีตัวตนสุทธิ
    ของงบการเงินรวมบริษัท สิ้นสุด ณ 31มีนาคม 2550 เท่ากับร้อยละ1.00
    มีขนาดรายการของความเกี่ยวโยง เกินกว่าร้อยละ 0.03 แต่ต่ำกว่าร้อยละ 3.00

3.  ในปี 2550 บริษัทได้ทำการว่าจ้างบริษัท พี อินทีเรีย แอนด์แอสโซซิเอทส์ จำกัด
    ซึ่งเป็นนิติบุคคลที่มีความเกี่ยวโยงกับบริษัท
    เป็นผู้ออกแบบและตกแต่งสำนักงานพื้นที่สำนักงานในลักษณะเหมาจ่าย (Turnkey) จำนวน 3
    สัญญา ซึ่งประกอบด้วยค่าออกแบบ ค่าใช้จ่ายในการจัดซื้อเฟอร์นิเจอร์
    งานปรับปรุงระบบไฟฟ้าและระบบท่อลมปรับอากาศ ตลอดจนงานอื่นๆที่เกี่ยวข้อง มูลค่ารวม
    7.96 ล้านบาท ลักษณะความสัมพันธ์และขอบเขตของส่วนได้เสีย นางรุจิราภรณ์ หวั่งหลี
    กรรมการและผู้ถือหุ้นใน บริษัท อินทีเรีย แอนด์ แอสโซซิเอทส์ จำกัด ร้อยละ 75
    ของทุนชำระแล้ว เป็นคู่สมรส ของ นายสุจินต์ หวั่งหลี กรรมการของบริษัท ทั้งนี้บริษัท
    มีความเข้าใจคลาดเคลื่อนในเรื่องการคำนวณขนาดของรายการ
    โดยพิจารณาเฉพาะค่าออกแบบมูลค่า 0.87 ล้านบาท ไม่ได้รวมค่าวัสดุอุปกรณ์
    เป็นเกณฑ์ในการพิจารณา ซึ่งขนาดรายการไม่เกิน 1 ล้านบาท
    จึงไม่ได้ทำเรื่องขออนุมัติต่อคณะกรรมการบริษัทในเบื้องต้น
    บริษัทได้มีการคำนวณมูลค่าใหม่ตามเกณฑ์มูลค่าสินทรัพย์ที่มีตัวตนสุทธิ ของงบการเงินรวมบริษัท
    สิ้นสุด ณ 31 ธันวาคม 2550 โดยยึดมูลค่ารวมตามสัญญาทั้ง 3 สัญญา เท่ากับร้อยละ 0.42
    มีขนาดรายการของความเกี่ยวโยง เกินกว่าร้อยละ 0.03 แต่ต่ำกว่าร้อยละ 3.00
    ในที่ประชุมคณะกรรมการบริษัท ครั้งที่ 66/2551 วันที่ 28 กุมภาพันธ์ 2551
    จึงได้ให้สัตยาบันในการทำรายการดังกล่าว และเปิดเผยรายการต่อตลาดหลักทรัพย์

11.2 ความจำเป็นและความสมเหตุสมผลของรายการระหว่างกัน

รายการระหว่างกันข้างต้นและที่ผู้สอบบัญชีได้เปิดเผยไว้ในหมายเหตุประกอบงบการเงินนั้นไม่ว่าจะเป็นรายการทางด้านประกันภัยหรือด้านการลงทุน
กับบริษัทย่อย หรือบริษัทที่เกี่ยวข้องกัน เป็นรายการที่เกิดขึ้นซึ่งเป็นไปตามสภาพตลาด
เพื่อช่วยสนับสนุนการดำเนินงานของบริษัทฯ
และเพื่อประโยชน์ในการกระจายความเสี่ยงภัยของบริษัทฯ ซึ่งรายการดังกล่าว
เป็นไปตามวิธีการค้าโดยปกติ
และเป็นไปตามเงื่อนไขทางการค้าที่ได้ปฏิบัติโดยทั่วไปของธุรกิจประกันภัยและปฏิบัติตามเงื่อนไขข้อกำหนดของกรมการประกันภัย
โดยคำนึงถึงประโยชน์สูงสุดของบริษัทฯ เป็นสำคัญ

11.3 มาตรการหรือขั้นตอนการอนุมัติการทำรายการระหว่างกัน

ผู้บริหารของบริษัทฯได้กำหนดนโยบายการรับประกันภัยและการคิดอัตราเบี้ยประกันภัยของบริษัทฯ
ผู้บริหารในระดับปฏิบัติการและเจ้าหน้าที่รับผิดชอบในสายประกันวินาศภัย
จะพิจารณากำหนดหลักเกณฑ์ต่างๆ ลักษณะรายการ เงื่อนไข ขนาดรายการ
ที่เจ้าหน้าที่ในแต่ละระดับมีอำนาจในการอนุมัติการทำรายการ
รายการที่เกินอำนาจเท่านั้นจึงจะนำเสนอต่อผู้บริหารระดับต่อไปตามสายการปฏิบัติตามลำดับชั้นเพื่อพิจารณาอนุมัติ
หลักเกณฑ์ดังกล่าวใช้พิจารณากับทุกรายการ และใช้ปฏิบัติกับทุกบริษัทที่มีธุรกิจกับบริษัทฯ
จากขั้นตอนการปฏิบัติงานที่กล่าวข้างต้น ผู้บริหารหรือผู้ถือหุ้นที่มีส่วนได้ส่วนเสีย
จะไม่มีส่วนโดยตรงในการอนุมัติการทำรายการระหว่างกัน
ทั้งนี้คณะกรรมการบริษัทกำหนดให้ต้องปฏิบัติตามหลักเกณฑ์ของประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน

11.4 นโยบายหรือแนวโน้มการทำรายการระหว่างกันในอนาคต

แนวโน้มการทำรายการในระหว่างกันยังคงมีอยู่ในอนาคต
เนื่องจากนโยบายของหน่วยราชการที่ต้องการให้บริษัทประกันภัยทำประกันภัยต่อกับบริษัทประกันภัยและบริษัทประกันภัยต่อของไทย
และสนับสนุนให้บริษัทประกันภัยรวมตัวกันทำประกันต่อผ่านและรับประกันช่วงต่อคืนจาก บริษัท
ไทยรับประกันภัยต่อ จำกัด (มหาชน)
นอกจากส่วนหนึ่งเป็นการทำตามข้อตกลงกันระหว่างบริษัทประกันภัยที่จะทำประกันภัยต่อกับ บริษัท
ไทยรับประกันภัยต่อ จำกัด (มหาชน) เพื่อประโยชน์ในการเก็บสถิติ
และข้อมูลของธุรกิจประกันภัยในประเทศไทย

นอกจากนี้ หากมีรายการระหว่างกันอื่นหรือรายการเกี่ยวโยง ที่อาจเกิดขึ้นในอนาคต บริษัทฯ
ยึดหลักความถูกต้อง ความโปร่งใส และตามข้อกำหนดของตลาดหลักทรัพย์แห่งประเทศไทย ทั้งนี้
ผู้บริหารหรือกรรมการที่มีส่วนได้เสีย
จะไม่สามารถเข้ามามีส่วนในการอนุมัติรายการระหว่างกันดังกล่าว บริษัทฯ
มีมาตรการที่ให้ฝ่ายบริหารรายงานรายการดังกล่าวซึ่งจะเสนอให้คณะกรรมการตรวจสอบพิจารณาตรวจสอบ
และให้ความเห็นต่อความสมเหตุสมผลของรายการ
รวมทั้งความเหมาะสมของราคาเพื่อเสนอต่อคณะกรรมการบริษัทพิจารณาอนุมัติต่อไป

คณะกรรมการของบริษัทจะต้องปฏิบัติให้เป็นไปตามกฎหมาย ว่าด้วยหลักทรัพย์และตลาดหลักทรัพย์
และข้อบังคับของตลาดหลักทรัพย์แห่งประเทศไทย รวมตลอดถึงการปฏิบัติตามข้อกำหนดเกี่ยวกับ
การเปิดเผยข้อมูลการทำรายการเกี่ยวโยง
หรือการได้มาหรือจำหน่ายไปซึ่งทรัพย์สินที่สำคัญของบริษัทฯ